ગુજરાતમાં વિવિધ કારણોસર અનાજના ઉત્પાદનમાં ઘટાડો થવાની સંભાવના છે. રાજ્યના કૃષિ વિભાગે અંદાજેલા આંકડા પ્રમાણે આઠ લાખ ટન અનાજ ઓછું ઉત્પાદિત થશે. જો કે કપાસનું વિક્રમી ઉત્પાદન થયું છે. કૃષિ વિભાગના દસ્તાવેજમાં જણાવવામાં આવ્યું છે કે 2016-17ના વર્ષમાં અનાજનું ઉત્પાદન 74.20 લાખ ટન થયું છે જેની સરખામણીએ 2017-18ના વર્ષમાં અનાજનું ઉત્પાદન 66.88 લાખ ટન થવાનો અંદાજ છે. એવી જ રીતે ચાલુ વર્ષે કપાસનું ઉત્પાદન 170 કિલોની એક એવી 50.43 લાખ ગાંસડી થયું છે જ્યારે આગામી વર્ષનો અંદાજ 127.46 લાખ ગાંસડીનો રાખવામાં આવ્યો છે જે ગયા ચાલુ વર્ષની સરખામણીએ બમણાથી વધારે છે. કૃષિ અંદાજ પ્રમાણે તેલિબીયાંનું ઉત્પાદન ચાલુ વર્ષે 45.76 લાખ ટન થયું છે જેમાં આગામી વર્ષે વધારો થઇને કુલ ઉત્પાદન 49.42 લાખ ટન થવાનો અંદાજ છે. છેલ્લા બે વર્ષના પાકોની આ સ્થિતિ જોતાં અનાજનું ઉત્પાદન ઘટ્યું છે પરંતુ કપાસનું ઉત્પાદન બમણું થયું છે જેથી કપાસ પકવતા ખેડૂતોને પોષણક્ષમ ભાવ માટે સરકાર સાથે લડવાનું થશે.